GiliGold/VAD_KnessetCorpus huggingface dataset:
ענת מאור: התפיסה היתה שאנחנו צריכים לכסות את הנושאים כרשות מפקחת, אבל לא מתנגחת, לא עם הממשלה, לא עם הציבור, אלא להיפך, כרשות מגשרת, מקשרת, מתאמת, על-מנת להעצים את המטרה.
ענת מאור: נכונה לי הפתעה פשוט מדהימה לחיוב.
ענת מאור: זה לא סוד שוועדת המדע היא לא בסדר העדיפות הגבוה של הוועדות שחברי כנסת רבים על חברותם בהן.
ענת מאור: אני רוצה לומר שזה היה אתגר ודבר מרתק מאין כמוהו.
ענת מאור: מה שחבר הכנסת אליעזר כהן אמר איפיין את כולנו.
ענת מאור: פשוט זו היתה לנו חווייה מרגשת, מלמדת, מסקרנת, והיא בזכות הנעשה בשטח, בזכות ההישגים.
ענת מאור: על כך הרבה מאד תודה.
ענת מאור: לא היינו בתקופה קלה.
ענת מאור: אם יש מסר שאני רוצה להעביר להמשך – וזה הדבר הכי מרכזי – המסר הוא שהמדע הוא לא דבר מובן מאליו.
ענת מאור: אותה תורה לשמה, אותה סקרנות ואותם הישגים נתונים היום בכל מיני התקפות.
ענת מאור: אני לא רוצה לחזור על הדברים.
ענת מאור: כתבתי אותם בדברי הפתיחה שלי.
ענת מאור: אני חושבת שהוועדה צריכה להמשיך להיות קיר, גב תומך, שנאבק למען המדענים, למען חופש המחקר, למען האקדמיה כולה.
ענת מאור: זה חלק מהמסר שלנו.
ענת מאור: אנחנו עשינו זאת ככל שיכולנו וצריך להמשיך בכך.
ענת מאור: אני חושבת שהקשר עם הציבור הוא אחד הדברים הכי חשובים.
ענת מאור: עשינו הרבה סיורים, 18 סיורים.
ענת מאור: הסיורים היו גם בפריפריה ובמקומות אחרים.
ענת מאור: זה חלק מקשר ומגישה שצריך להמשיך בה.
ענת מאור: אני רוצה לומר שכל העבודה הזאת היא לא מסע של אדם אחד.
ענת מאור: זה לא שפתאום קם אדם בבוקר, מרגיש שהוא עם ומתחיל ללכת.
ענת מאור: זה לא היה מתאפשר בלי ציבור אדיר, שחלקו הגדול יושב פה.
ענת מאור: לכן, קודם כל, אני רוצה להודות למדענים עצמם.
ענת מאור: תראו, זה נראה כאילו מובן מאליו.
ענת מאור: אנשים באים בהתנדבות, אנשים מקדישים מזמנם, ממרצם, מכישוריהם, ותורמים לקהילה במדינה.
ענת מאור: אני חושבת שהתרומה היא תרומה אדירה, שלא יודעים להעריך אותה מספיק.
ענת מאור: אני רוצה לומר למדענים הראשיים במשרדי הממשלה שהמעמד שלכם, כמו של המדע כולו, לא מספיק איתן.
ענת מאור: אבל אנחנו ידענו להעריך מאד ולהוקיר את כל העבודה.
ענת מאור: וכל זה – בראשות משרד המדע והעובדה שפרופ' חגית מסר-ירון, כמדענית ראשית, ארגנה את הקהילה המשותפת של המדענים הראשיים ואת הדו"ח שהוגש לממשלה.
ענת מאור: זוהי עליית מדרגה מאד חשובה, שאני חושבת שהיא מאד מרכזית.
ענת מאור: ברשותכם, אני רוצה לפנות לעמיתיי חברי הכנסת.
ענת מאור: אנחנו מכירים את ועדות הכנסת.
ענת מאור: אנחנו יודעים כמה פעמים יושב-ראש ועדה יושב לבד בדיון.
ענת מאור: העובדה שהדבר הזה כמעט שלא קרה בוועדה הזאת היא תעודת גאווה לא רק ליושבת ראש הוועדה, אלא לחברי הוועדה.
ענת מאור: באמת היתה פה אחריות משותפת במובן הכי עמוק ויפה של המילה.
ענת מאור: הדבר בא לביטוי גם בנוכחות בישיבות, גם בסיורים.
ענת מאור: אני רוצה להודות באמת לכל חברי הכנסת, לכל אחד באופן אישי.
ענת מאור: באותו סיור שהזכירה גב' זלינה בן-גרשון, שהיה באילת, השתתפו נסים זאב, מוחמד כנעאן, חבר הכנסת אליעזר כהן ואנוכי.
ענת מאור: ממש התקבלנו בתשואות.
ענת מאור: קהילה של 700-800 חוקרים חשה שחברי כנסת הקדישו יום שלם לנושא ונתנו את אותו גב, תמיכה וגיבוי לנושא.
ענת מאור: אני רוצה להודות לחבר הכנסת זנדברג ולחבר הכנסת איתן, שלקחו על עצמם את נושא ועדות המשנה.
ענת מאור: התפיסה של ועדות המשנה היא מאד חשובה.
ענת מאור: יש יושבי-ראש ועדה שסוגרים הכל אצלם.
ענת מאור: לא רק שלא ראיתי בוועדות המשנה תחרות, אלא לדעתי זה חלק מהעצמת הוועדה.
ענת מאור: צריך לדעת שכל התרומה בתחום ה"היי טק" ובתחום האינטרנט – נושאים ששתי ועדות המשנה בראשות חברי הכנסת זנדברג ואיתן עסקו בהם - היא חלק גם מהדו"ח וגם מהפעילות.
ענת מאור: גישה זו נראית לי מאד חשובה ותרומתה רבה.
ענת מאור: על כך הרבה תודה לחברי הכנסת.
ענת מאור: לבסוף, כל העבודה לא היתה מתאפשרת בלי צוות מאד מסור של הוועדה.
ענת מאור: אני רוצה לומר לכם שכל ההיכרויות, כולל עם המועצה הלאומית למדעים, עם פרופ' יעקב זיו שכל-כך הרבה ליווה אותנו, נבעו גם מקשרים שהוועדה פיתחה.
ענת מאור: אני רואה פה אנשים מכל מיני מישורים.
ענת מאור: ה"נישה" הרחבה וההיקף הרחב של הפעילות לא נעשה על-ידי חברי הכנסת, אלא הוא נעשה בזכות צוות הוועדה.
ענת מאור: וזה רק קטע קטן מהתודות וההערכות שאני רוצה לומר.
ענת מאור: יש בכנסת תפיסה שהיא בדרך כלל מאד לא מקצועית.
ענת מאור: היא פוליטית, היא "רייטינגית".
ענת מאור: ואני לא רוצה לפנות עכשיו לדברים שקורים בחוץ.
ענת מאור: כולנו שומעים ויודעים מה קורה.
ענת מאור: אנחנו רואים מה קורה בתחום הזה של מעמד הכנסת.
ענת מאור: אני נפרדת מהעשייה הפוליטית וחשוב לי מאד שהבית הזה יקרין הלאה ושלא נזרוק אבנים על הדמוקרטיה, כי כשתוקפים את הדמוקרטיה כולה זה דבר מאד מסוכן.
ענת מאור: לכן, הייחודיות של הצוות המקצועי בוועדות הכנסת והתפיסה של מרכזיות המדע הם מאד חשובים.
ענת מאור: הכנסת צריכה ללמוד להעריך זאת.
ענת מאור: זאת אומרת, אנחנו, חברי הכנסת נבחרים ומתחלפים.
ענת מאור: אבל הצוות הקבוע של הוועדות הוא דבר מאד מרכזי.
ענת מאור: אני לא יודעת אם הפעילות של ועדת המדע תימשך.
ענת מאור: מה שאמר חבר הכנסת זנדברג זה מאד נכון.
ענת מאור: אנחנו נאבקים חזק מאד על כך שהפעילות של הוועדה תימשך גם בכנסת הבאה, אם כי אם יצמצמו משרדים, אנחנו נהיה בבעיה.
ענת מאור: בכל מקרה, מעמד המדע צריך להיות בסדר עדיפות מאד גבוה, גם אם הוא יחזור להיות בתוך החינוך.
ענת מאור: יום המדע הלאומי הוא מרכיב מאד מרכזי.
ענת מאור: אני לא רוצה לתת מתנות לכולם, אני גם לא יכולה לעשות כן.
ענת מאור: אבל בכל זאת, תרשו לי כן לתת באופן אישי מתנה לחמשת האנשים שהם הצוות המקצועי של הוועדה.
ענת מאור: בראש וראשונה, אתחיל מענת לוי, מנהלת הוועדה.
ענת מאור: אני לא יודעת אם יש עוד מישהו אדוק כמוה לנושא המדע במובן הכי טהור, עמוק ורציני.
ענת מאור: התחקירנות שהיא עשתה היתה חשובה מאד.
ענת מאור: מטרתה היתה לקשור עם אנשי המקצוע, עם אנשי הציבור ועם המחלוקות שהיו בתחומים השונים.
ענת מאור: זה היה ערך אדיר.
ענת מאור: ענת, הרבה תודה והרבה הערכה על כך.
ענת מאור: חלק מאהבת המדע שנדבקה בי נובע מחיידק שעבר ממך.
ענת מאור: על כך הרבה תודה.
ענת מאור: אעבור לאיילת, מזכירת הוועדה.
ענת מאור: ממש ראיתי אותך צומחת במהלך השנתיים האחרונות בצורה רצינית.
ענת מאור: ראיתי את הדייקנות שלך, את המסירות, את האמינות שלך.
ענת מאור: זה נר אדיר.
ענת מאור: זה נראה כאילו מובן מאליו, אבל זה לא מובן מאליו, והכנסת יכולה וצריכה להתברך בעובדת כמוך, עם כישורים כאלה.
ענת מאור: אני מאד שמחה שאת הולכת לשערי ההשכלה הגבוהה, כדי ללמוד.
ענת מאור: אני בטוחה שבבוא היום תהיי מנהלת ועדה ותתקדמי לתפקידים בכירים רבים, שראויים לכישורים שלך.
ענת מאור: לענת – את הגעת אלינו לאחר מאבקים רבים.
ענת מאור: בתוך כל הנושא של סדר העדיפות של ועדות בכנסת, לא זכינו לסיוע, אבל לא ויתרנו.
ענת מאור: זכינו לקבל את ענת והיא עובדת איתנו מזה מספר חודשים.
ענת מאור: למעשה אישית הכרתי אותך כמעט רק בעריכת החוברת.
ענת מאור: הרבה תודות על הקישור של הדברים, על העריכה וכו'.
ענת מאור: אני מאחלת לך שתצלח דרכך בכל הקריירה שלך, בין אם בכנסת ובין אם במקום אחר.
ענת מאור: אני רוצה לעבור לדורון, התחקירן של הוועדה.
ענת מאור: כשהתחלתי לנהל את הוועדה לא ידעתי איך אסתדר.
ענת מאור: בכל זאת, מדובר בנושא המדע ואנחנו לא מתמצאים בו.
ענת מאור: אתם לא יכולים לתאר לכם איך הוכן החומר בעזרת דורון.
ענת מאור: שום דבר לא היה מתאפשר מבלי לקבל חומר מקצועי, שהוכן ממש בצורה מדעית, בצורה שבה הוצגו המחלקות ונחשפו השאלות, כולל דף רקע מאחור, שלא חולק לכולם, המציין על מה להקשות, מה לשאול וכו'.
ענת מאור: דורון, הרבה מאד תודה.
ענת מאור: אני חושבת שכל הנושא של מחקר ויידע הוא נושא מרכזי.
ענת מאור: הוא מאפשר להתמודד מול אינפורמציה, או דיס-אינפורמציה, של הרשות המבצעת.
ענת מאור: לא היינו יכולים לעשות זאת בלי התחקירים הללו.
ענת מאור: אני רוצה להודות למירב ישראלי, שלא נמצאת כאן.
ענת מאור: צויין פה החוק של המועצה למדעים, החוק של מידע גינטי והחוק של חתימה אלקטרונית.
ענת מאור: היא סייעה לנו רבות בתחומים אלה.
ענת מאור: שימו לב שכתבנו בחוברת "נושאים שטיפלנו בהם במערך הפרלמנטרי הכללי ולא בישיבות".
ענת מאור: אני מציעה לעיין בעמודים 81-82.
ענת מאור: יש גם חוקים שהצלחנו למנוע את חקיקתם, בזכות מאבקים שלנו.
ענת מאור: והמבין יבין.
ענת מאור: זה לא פחות חשוב.
ענת מאור: בכל מקרה, החוקים שכן חוקקו, במקצועיות בה הם חוקקי, הם חוקים שחוקקו בזכות עורכי הדין בכנסת.
ענת מאור: זו קהילה אדירה בכנסת.
ענת מאור: לשמחתנו, עזרה לנו בכך מירב ישראלי.
ענת מאור: בחוק הראשון שדן במידע גנטי סייעה לנו מירי שור-פרנקל, שהיתה אז משובצת אלינו.
ענת מאור: גם תרומתה היתה נהדרת.
ענת מאור: אני מודה לכל חמשת העובדים שציינתי.
ענת מאור: אני רוצה לתת לכם שי צנוע ומכל הלב.
ענת מאור: אני רוצה לסיים בהמון תודה והערכה.
ענת מאור: אני לא נוטשת את המערכה, לא של המדע, לא של ההשכלה הגבוהה, לא של הפרלמנטריזם, לא של קידום נשים, לא של קידום ערביי ישראל, לא של קידום השלום, לא של קידום הצדק החברתי.
ענת מאור: הכל נשאר איתי בלב.
ענת מאור: אני גם חברת קיבוץ נגבה.
ענת מאור: אנחנו חברים בקיבוץ עד היום הזה.
ענת מאור: כל העסק של ההווייה הקיבוצית הוא חלק מאישיותי וחיינו.
ענת מאור: אני מודה על איחולי ההצלחה באקדמיה.
ענת מאור: אני רואה זאת כמישור מאד חשוב.
ענת מאור: אעשה ככל יכולתי להצליח בו, כולל העברת מסרים חברתיים וציבוריים.
ענת מאור: בידידות האישית ובקשרים שרכשנו פה כמובן נמשיך ככל שנוכל.
ענת מאור: בוקר טוב, אני מתכבדת לפתוח את ישיבת ועדת המדע והטכנולוגיה האחרונה של הכנסת החמש-עשרה, בנושא תקנות ניירות הערך (מאשר חתימה), התשס"ג-2003.
ענת מאור: אני רוצה לספר בקצרה, גם לפרוטוקול וגם לנוכחים, על מהלך הפניה והדיון ועל נוהל הדיון, אז ניגש לתקנות עצמן.
ענת מאור: כיו"ר הוועדה ויחד עם חבר הכנסת איתן, שהוא יו"ר ועדת המשנה לנושא האינטרנט, וגם עמד בראש הוועדה המשותפת שחוקקה את חוק החתימה האלקטרונית, קבלנו פניות לקיים ישיבה בנושא התקנות כשבוע לפני הבחירות.
ענת מאור: מתוך חשיבות לנושא, בדקנו את זה במלוא שיקול הדעת והגענו למסקנה שלא היה בידינו לקיים ישיבה בגלל מורכבות התקנות.
ענת מאור: אלה לא תקנות קיימות שצריך להאריך אותן ואז יש מידע וניסיון וניסוי ותהיה, אלא אלה תקנות חדשות לחלוטין.
ענת מאור: הדבר השני שמצאנו לנכון שגם באופן ענייני, וגם למראית עין, צריך להיות משהו מיוחד וחריג כדי לעשות דבר כזה לפני בחירות.
ענת מאור: לכן הודענו לנוגעים בדבר, למשרד האוצר ולרשות לניירות ערך שאנחנו לא יכולים להיענות לפניה.
ענת מאור: לאחר הבחירות הייתה פניה חוזרת כשגם פה התקופה היא תקופת מעבר עם רגישות פוליטית וחוסר יכולת לעבוד באופן מעמיק.
ענת מאור: מאחר וזה עולה בקנה אחד עם הנושא השיפוטי, שגם אותו בדקנו, וגם הייתה הסכמה של יו"ר הכנסת לבחון את העניין, נענינו לבקשה ואנו מקיימים את הישיבה היום, ולכן אני פותחת את הישיבה.
ענת מאור: עם זאת אני רוצה להדגיש מה שנאמר גם בעל פה וגם בכתב, ואנחנו מתכוונים לעמוד עליו.
ענת מאור: לאור הדיון, אנו נחליט אם יש באפשרותנו לקיים היום הצבעה.
ענת מאור: הבהרנו, ואני רוצה להדגיש שוב, שגם אני כיו"ר הוועדה שמסיימת בעוד חמישה ימים וגם חבר הכנסת איתן, שלכל אחד מאתנו יש יתרונות וחסרונות, הצטיינו על דעת כולם בשני דברים, האחד הוא מנהל תקין, והשני הוא מחויבות אישית מאד עמוקה, לא רק בגלל זהירות מתביעות וכו.
ענת מאור: אין לנו שום כוונה לסטות מזה לא באופן עקרוני, ובטח לא אני, חמישה ימים לפני סיום.
ענת מאור: גם הנושא של שקיפות, הוגנות ועבודה מקצועית הוא נר לרגלינו וגם כאן אין לנו שום כוונה לסגת מהעיקרון הזה.
ענת מאור: לכן אני אומרת לנציגי משרד האוצר, משרד המשפטים ולרשות לניירות ערך, אם נמצא באחד מהשלבים ולו הספק הקל באחד משני הדברים הללו, ההצבעה לא תוכל להיות היום, למרות החשיבות שאותה הבהרנו ולכן כינסנו את הישיבה.
ענת מאור: אני רוצה לומר בשל הגילוי הנאות שכבר הייתה אלי פניה לדחות את ההצבעה אבל הפונים יצטרכו להעלות את הנושא פה.
ענת מאור: אני רוצה לומר שליועצת המשפטית של הוועדה, ולא של משרדי הממשלה, תהיה המילה האחרונה בעניין, אם מבחינה מקצועית נוכל להצביע או שיש דברים שצריך לבדוק אותם.
ענת מאור: מילה נוספת לפרוטוקול ברוח הדברים, כמסר לעתיד ממי שמסיימת, יש דברים שהכנסת הבאה תצטרך להיות מודעת להם אולי יותר מהכנסת הנוכחית.
ענת מאור: בכל הנוגע למנהל תקין ולמניעת ניגודי עניינים בין שלטון לבין בעלי עניין.
ענת מאור: אני אומרת את זה לא משום שאני חוששת שישנם פה דברים, אני רק רוצה לומר שמלאכתנו כחברי כנסת הולכת ונעשית מורכבת יותר ויותר בניסיון לדעת מה עומד מאחורי הקלעים והאם עומדים דברים אלה.
ענת מאור: גם נושא השדולות בכנסת, הלוביסטים, שקיפות של אינטרסים שעומדים לדיון, ואגב, חגי מרום הציע את זה מזמן ואחר כך יהודית נאות, אינטרסים כדבר לגיטימי גם למדינה, גם לחברות פרטיות וגם לחברי כנסת אבל איך נדע שתמיד זה שקוף ידוע וברור לנו, זה דבר שהתחלנו לתת עליו את הדעת ולא סיימנו אותו וזה דבר מאד חשוב.
ענת מאור: סיימתי את דברי הפתיחה, חבר הכנסת איתן האם אתה רוצה להוסיף?
ענת מאור: אני רוצה לשבח אגב גם את זהירותך וכיו"ר הוועדה אני לוקחת על עצמי להיות הרעה או המחמירה, אתה ממשיך בכנסת הבאה והמחויבות תהיה גם עליך לסייע ככל שניתן.
ענת מאור: מילה נוספת מבחינה פרוצדורלית, קודם כל, אני רוצה לומר שאנחנו מקווים שתוקם ועדת מדע וטכנולוגיה בכנסת השש עשרה בכל תנאי, ללא קשר לרפורמה שתהיה במשרדי הממשלה, אם תהיה.
ענת מאור: אנחנו חושבים, וזה על דעת כל חברי הוועדה, ושמענו גם ממדענים ראשיים, שהוועדה הוכיחה את יעילותה תפקודה וחשיבותה בתכנון לטווח בינוני ובתכנון לטווח ארוך.
ענת מאור: מעבר לכך אם יהיה לזה משרד או לא, ונדמה לנו שהכנסת תטיב לעשות אם תהיה ועדה, ואני מקווה ומאמינה שכך יהיה.
ענת מאור: דבר נוסף, כמובן שיו"ר ועדה חדש, לאחר וכאשר ייבחר, או תיבחר, סוברניים לעשות את שיקולי סדר העדיפות ככל שעולה על הבנתם ודעתם, לא באופן שרירותי, אבל באופן הגיוני.
ענת מאור: עם זאת יש משקל להמלצות ופניות של ועדה מסיימת כמו לדוגמא כשהוועדה שלנו החליטה להועיד את יום המדע הבינלאומי ב– 11 במרץ השנה לנושא קידום נשים במדע.
ענת מאור: כמו שעשינו לפני שנה בנושא החלל, שלצערנו נגמר בצורה טרגית וזו באמת הבמה להביע בשם הוועדה את ההשתתפות בכאב והצער של המשפחה, שלחנו מברק גם למשפחה גם לאלמנה גם לאב השכול וגם לסוכנות החלל.
ענת מאור: אני חוזרת לנושא עצמו, זו החלטה שלנו, מה שיש בסמכותנו הוא להעביר המלצה לוועדה החדשה תוך כוונה ותקווה שהם יממשו את זה.
ענת מאור: אני מבקשת לומר לפרוטוקול שבכל מקרה, אין ספק שהנושא של התקנות בנוגע לאישור חתימה אלקטרונית הוא דבר חשוב וחיוני, ואם לא נצליח לסיים זאת היום, נעביר כהמלצה וכפניה לוועדה לתת לזה סדר עדיפות.
ענת מאור: החוק של חתימה אלקטרונית הוא חיוני, הוא חשוב ואין לנו שום כוונה לסחוב את זה או לצאת בדברים שהם ברוח שלילית ונגדית.
מיכאל איתן: איפה התקנות של חוק החתימה האלקטרונית?
מרב ישראלי: התקנות של ועדת המדע?
מיכאל איתן: שהתקינו בעקבות החוק.
מרב ישראלי: יש תקנות של ועדת מדע ותקנות באישור ועדת חוקה.
מיכאל איתן: כאן כתוב, "תקנות חתימה אלקטרונית, חתימה אלקטרונית מובטחת מערכות חומרה ותוכנה ובדיקת בקשות".
מרב ישראלי: אלה התקנות שאושרו על ידי ועדת המדע מכוח חוק חתימה אלקטרונית, ויש סעיף אחר של תקנות שאושרו על ידי ועדת חוקה.
ענת מאור: בלי ועדת מדע?
מרב ישראלי: לפי חוק חתימה אלקטרונית, חלק מהתקנות הולכות לאישור ועדת חוקה וחלק לאישור ועדת מדע.
מרב ישראלי: מיכאל איתן: איפה התקנות של ועדת החוקה?
ענת מאור: עשיתם בכוונה את ההפרדה?
מיכאל איתן: כן, לאחר ויכוח.
ענת מאור: ועדת כספים מעורבת בנושא דרך חוק ניירות ערך ששייך לוועדת כספים?
מרב ישראלי: לגבי התקנות של הרשות לניירות ערך לחתימה האלקטרונית, כל הנושא של דיווח אלקטרוני הולך לוועדת כספים, רק הנושא של גורם מאשר לצורך זה הולך לוועדת המדע.
מרב ישראלי: זה למעשה עומד על השולחן שלנו היום.
ענת מאור: תאמרי לנו אם יש בידייך מידע על איך זה נגמר בכנסת, איזה שינוי נעשה במליאה בחוק ניירות ערך שהובא ביום האחרון?
מרב ישראלי: למעשה התקבל חוק ניירות ערך תיקון מספר 22.
מיכאל איתן: בתקנות שמוגשות כרגע אנו מוצאים אמצעי חתימה אלקטרונית ותעודה אלקטרונית כהגדרתם בחוק חתימה אלקטרונית.
מרב ישראלי: ההגדרות נמצאות בחוק עצמו.
מרב ישראלי: יש תקנות נוספות המתייחסות לנושא של מגנא, התקנות האלה נוגעות למה שדברתי לגבי שני הסטים, שאחד בא אלינו, והוא של גורם מאשר, ואחד אמור להגיע לוועדת כספים.
מיכאל איתן: איפה התקנות ההם?
מרב ישראלי: הם עדיין טיוטא.
מיכאל איתן: אני לא מוכן לאשר את התקנות האלה כשהתקנות ההם לא קיימות.
מיכאל איתן: אי אפשר לאשר את התקנות פה כשאתם מסתמכים בתקנות האלה על תקנות שלא אושרו.
מיכאל איתן: דניאלה גורני: את ההגדרות שמופיעות בטיוטא שלפניכם, שמפנות לתקנות האלה, צריך להכניס לתקנות שמאושרות היום, יש בינינו גם נוסח, זה לא עושה שום שינוי משמעותי, זה עניין טכני לגמרי.
דניאלה גורני: זה עניין טכני לחלוטין.
מיכאל איתן: כל התקנות זה עניין טכני.
דניאלה גורני: זה עניין טכני ברמה של החקיקה
מיכאל איתן: זאת אומרת שאתם לא בעד אישור התקנות כמו שהם?
מיכאל איתן: זה לא המסמך שאת רוצה שנאשר?
מיכאל איתן: את רוצה שנשנה אותו?
מיכאל איתן: את לא מציעה שנאשר את זה.
דניאלה גורני: לא מדובר על שינוי של תוכן או מהות.
מיכאל איתן: הויכוח אם זה מהות או תוכן... אפשר להמשיך להתווכח על הרבה דברים.
דניאלה גורני: ברמה הפרוצדורלית התשובה היא לא, אבל לתשובה הזו אין אמירה מעבר לזה מכיוון שמבחינה שכתוב שמושג מסוים "יפורש כמשמעותו בתקנות ההם", אז במקום "יפורש כבתקנות ההם", מה שכתוב בתקנות ההם ייכנס לתקנות כאן, זה עניין של העתקה בלבד.
מיכאל איתן: מי אמר שהתקנות ההם יאושרו כפי שהן נמצאות בטיוטא.
דניאלה גורני: זו בדיוק הסיבה שנבקש מהוועדה לאשר את הנוסח שהיה שם.
מיכאל איתן: אבל שם התקנות נוגעות לכלל המשק, כאן מדובר על ניירות ערך.
דניאלה גורני: מדובר רק על הגדרות בעלות אופי כזה שיכולות להיות גם פה וגם פה, ואין לזה שום משמעות של מהות לבד מהבעיה שהן עדיין לא קיימות.
דניאלה גורני: אין לזה שום הבדל של מהות.
ענת מאור: אני מבקשת לומר דבר במסגרת הדיון המקדים של הנוהל.
ענת מאור: על מנת לקבל החלטה אם לפתוח בדיון על התקנות צריכים שני דברים, האחד הוא לשמוע הסברים מהיועצת המשפטית לאור השאלה המאד ראויה של חבר הכנסת איתן, שגם אני לא ידעתי אותה, שמעבר לזה שזו תקופת מעבר וכל מה שציינתי שאלו תקנות ראשונות וכו', אלא שבו זמנית, על חלק מהנושא, יצטרכו לבוא לוועדת הכספים, וזה עוד בכלל לא מוכן.
ענת מאור: דבר השני, אני אבקש מראש הרשות לניירות ערך מר משה טרי להסביר לנו מה הדחיפות שראויה לקבל את ההחלטה כן לפתוח בדיון, ואז נשקול אם אנו פותחים או לא.
מרב ישראלי: אני רוצה להסביר את מסגרת הדיון, כאמור ביום האחרון של הכנסת, עבר חוק לניירות ערך תיקון מספר 22 שלמעשה התקנות שעכשיו על שולחן הוועדה הן מכוחו.
מרב ישראלי: שם ניתנו שתי הסמכות בסעיף 44 ד' רבתי להתקנות תקנות, הסמכה אחת ניתנה לשר האוצר באישור ועדת הכספים לגבי כל סדרי הדיווח האלקטרוני לרשות ניירות ערך, כל הנושא הכללי של סדרי הדיווח, זה בסמכות שר האוצר באישור ועדת הכספים, זה 44 ד (א).
מרב ישראלי: במקביל, ניתנה סמכות לוועדת המדע ששם שר המשפטים ושר האוצר כאחד רשאים להתקין תקנות לפי הצעת הרשות או לאחר התייעצות עמה ובאישור הוועדה לענייני מחקר ופיתוח מדעי וטכנולוגי של הכנסת בדבר...
מרב ישראלי: וכאן ההסמכה שעל פיה אנו דנים פה.
מרב ישראלי: אני אקריא: (1) תנאים נוספים על הנדרש מגורם מאשר בחוק חתימה אלקטרונית כדי שיוכל להיות גורם מאשר לצורך דיווח אלקטרוני על פי הוראות חוק זה.
מרב ישראלי: (2) חובותיו של מאשר חתימה, נוסף על חובותיו לפי חוק חתימה אלקטרונית.
מרב ישראלי: (3) דרישות מינימום למערכות חומרה ותוכנה של מאשר חתימה, שזה גורם מאשר לפי החוק הזה, נוסף על הדרישות לפי חוק חתימה אלקטרונית.
מרב ישראלי: זאת אומרת שיש פה שני סטים של תקנות שאחד מהם עוסק בכל הנושא של מערכת הדיווח והוא הולך לוועדת הכספים, ואחד מהם עוסק בנושא הנקודתי של - - -
מיכאל איתן: מה זה דיווח?
מרב ישראלי: למשל איך חברה ציבורית תעביר את המסמכים שלה לרשות לניירות ערך, כל הנושא הזה בכלל.
מרב ישראלי: כאן אנחנו מדברים רק על הנושא של חתימה אלקטרונית, כלומר, מיהו הגורם המאשר שיכול להיכנס לכל המערכת הזו שתהיה לגבי הדיווח הכללי לרשות ניירות ערך.
מיכאל איתן: האם הפעילות יכולה להתבצע בלי שהתקנות - - -
מרב ישראלי: הפעילות לא יכולה להתבצע, בשביל הפעילות הם חייבים את שניהם.
מיכאל איתן: זאת אומרת שהם חייבים להעביר את אישור התקנות האלה.
מיכאל איתן: אז בשביל מה אנחנו יושבים פה עכשיו?
מרב ישראלי: צריך להיות למעשה אישור במקביל של שני התקנות.
מיכאל איתן: ואם לא יהיה אישור של ועדת הכספים.
מרב ישראלי: אבל ועדת הכספים יכולה לומר שאם לא יהיה אישור כאן - - -
מיכאל איתן: אבל ועדת הכספים לא תשב היום או מחר.
מרב ישראלי: זו החלטה שלכם.
דרורה ליפשיץ: ועדת כספים יכולה לשבת אחרי ה- 17 בפברואר ולוועדת המדע ייקח זמן ארוך יותר עד שתהיה ועדה, לכן חשבנו שנכון לקבל את אישור ועדת המדע היום ואנחנו מקווים שבשבוע הבא תהיה ועדת כספים.
ענת מאור: עובדתית זה נכון, זה חלק מהשיקול.
דניאלה גורני: זה כמעט בלתי נמנע שכשישנם שני סטים שכל אחד מהם צריך להגיע לוועדה אחרת, אחד תמיד יידון ראשון.
ענת מאור: זאת הנחת מוצא ממש לא מדויקת, הן יכולות להיות לפחות מוגשות שקופות ביחד.
דרורה ליפשיץ: התקנות מונחות בוועדת כספים.
ענת מאור: אז איפה זה?
ענת מאור: אפשר לראות את זה?
מרב ישראלי: צרפתי לכם את הדברים שרלוונטיים לדיון שלנו והם ההגדרות.
ענת מאור: אבל ראית שזה הוגש גם לוועדת הכספים?
מרב ישראלי: אני לא יודעת אם זה הוגש לוועדת כספים.
דרורה ליפשיץ: אפשר לבקש אישור ממזכירות הוועדה.
מרב ישראלי: לא אמרתי שזה לא הוגש, רק שזה לא בידיעתי.
דניאלה גורני: עוד משהו בענייני סמכות, הטיוטות מונחות מוכנות בפני שתי הוועדות.
דניאלה גורני: ברור שאחת מהן עשויה להגיע לדיון לפני השניה.
דניאלה גורני: אין כאן בעיה אמיתית של הסתמכות במובן זה שכל הוראה שיש בתקנות המוגשות לאישור היום לפניכם, שמפנה לטיוטא ההיא, לתקנות ההם, תוכנס כעניין של נוסח לתקנות האלה, ועל ידי זה תיפטר הבעיה שהיא בעיה במובן זה לגמרי בעיה טכנית.
דניאלה גורני: אם התקנות האלה תהיינה מאושרות ראשונה, התהליך היה הפוך.
דניאלה גורני: מה שאנחנו מבקשים בסך הכל זה חלק מההגדרות שם, הדרושות לצורך התקנות כאן, פשוט להעביר, בבחינת "גזור והדבק" לתוך התקנות כאן ועל ידי זה לפטור את הבעיה, שכמו שאמרתי, היא לא בעיה אמיתית.
ענת מאור: תודה, הנושא הובן.
ענת מאור: מר טרי, רשות הדיבור לך, מדוע חשוב שנכנס את הדיון חמישה ימים לפני תום הכנסת.
משה טרי: קודם כל אני מודה לכם על ההיענות.
משה טרי: אנחנו בעצם סיימנו, בהתאם לתכנית, את כל מה שנדרש טכנולוגית מבחינת ההתקשרות עם החברות.
משה טרי: גמרנו את הפיילוט ועברנו לשלב השני של קרנות נאמנות.
משה טרי: בהתאם לחוזה, העסק הזה היה צריך להיגמר הרבה קודם, היום אנחנו משלמים - - -
ענת מאור: החוזה נעשה לפני השביעי בנובמבר שהתברר שיש בחירות?
משה טרי: בוודאי, החוזה נעשה לפני שנה וחצי.
ענת מאור: זאת אומרת שמהבחינה הזו הבחירות נכנסו באמצע תהליך ביצועי וגרמו לעיכוב.
משה טרי: ממש כך.
משה טרי: לקחו גם מקדם ביטחון מבחינת הזמן, שנתן מרחב כזה שיכלו לגמור עם כל הדברים.
משה טרי: החל מינואר, החברה שהקימה את הפרוייקט, מקבלת מאתנו למעלה מרבע מיליון שקל כל חודש.
משה טרי: זה בוודאי מקומם.
משה טרי: כל חודש, סתם.
משה טרי: לא רק זה, החברות עצמן גם מפסידות הרבה כסף בגלל שהם לא עובדות בשיטה הזו, בקלות, בנוחות, בשקיפות וכל יתר התועלות האחרות לא מתקיימות.
משה טרי: בגלל הדבר הזה שנפל עלינו באופן מפתיע, זה לא מחייב אותנו לעשות את כל מה שנדרש לגמור עם זה?
משה טרי: פנינו לכל הגורמים, הלכנו לקראת כולם כמובן בכפוף לביטחון שאנחנו דורשים, אבל מה שנשאר היום זה יהיה.
משה טרי: .. לא אגיד עוול, אבל זה יהיה מאד לא תקין אם נמשיך הלאה לשלם - - -
ענת מאור: המילה "לא תקין" לא מתאימה, לכן התכנסנו היום.
ענת מאור: הייתי רוצה לשאול שאלה נוספת, התקנות הגיעו אלינו חמישה ימים לפני הבחירות, הייתי רוצה לשמוע אם משרד האוצר והמשפטים.
ענת מאור: ...
ענת מאור: אתה אומר שאתם כבר שנה וחצי עם החברה, מדוע התקנות הוכנו יחסית באיחור?
ענת מאור: מבחינת היכולת של חברי הוועדה, בלי קשר לתקופת מעבר, להתעמק, ללמוד, להבין את החומר, קבלנו אותם רק חמישה ימים לפני בחירות.
דרורה ליפשיץ: זה מפני שהחוק אושר רק ביום האחרון של המושב.
דרורה ליפשיץ: התקנות היו תלויות בחוק.
ענת מאור: תשובה מספקת, זאת אומרת שזה לא קשור לחוק חתימה אלקטרונית עצמו.
ענת מאור: מאחר וזה היה רק ביום האחרון לפני היציאה לפגרה, ההסבר מספק.
ענת מאור: אבל מדוע זה רק ב- 13 בנובמבר?
ענת מאור: יש משהו בהליך, שנצטרך לעשות את הפיניש שלו בצורה מאד מהירה ויש פה מורכבות שהיא בעייתית.
דניאלה גורני: בלי החוק בוודאי שאי אפשר היה לקבוע את התקנות.
ענת מאור: אבל למה החוק הגיע רק ב- 13 בנובמבר אם הכל היה ידוע?
דניאלה גורני: זה נכון אבל גם אנחנו עברנו תהליך של בניית החשיבה איך זה צריך להיעשות, זה חוק מאד מורכב והיה צורך להעביר את אישורי משרד המשפטים, זה תהליך שלקח זמן.
מיכאל איתן: בקשר לנושא עצמו, זה ללא ספק דבר של קדמה ושאם צריך לדחוף אותו ולהגיד יישר כוח לכל מי שעשה אותו, מגיע באמת לרשות לניירות ערך יישר כוח גדול.
מיכאל איתן: הניסיון בעבר שלי עם הרשות לניירות ערך לא היה כל כך טוב בכל מה שקשור בניסיונות לקדם שירותים בנושא האינטרנט וטכנולוגית המידע.
מיכאל איתן: אני שמח שחלו שינויים ויש רוחות חדשות ושהם מודעים ומתקדמים.
מיכאל איתן: מצד אחד הרצון הוא לא להיות בין אלה שמעכבים - - -
משה טרי: היית גם מעורב בחוק בוועדת כספים.
מיכאל איתן: הייתי מעורב מהצד השני של המתרס.
מיכאל איתן: מצד אחד הכנסת נתנה יד וקידמה את חוק החתימה האלקטרוני.
מיכאל איתן: הנושא של החתימה האלקטרונית הוא נושא שנמצא בשלבים הראשונים שלו, הוא לא דבר נפוץ ולא משתמשים בו כפי שהפוטנציאל יכול להיות או כפי שיהיה בעוד כמה שנים.
ענת מאור: מה אומר הניסיון הבינלאומי ממדינות אחרות?
מיכאל איתן: זה מתקדם.
מיכאל איתן: לא כמו שחלמו בקצב כל כך מהיר, אבל להערכתי החתימה היא דבר שבעוד כמה שנים יהיה לכל אדם.
מיכאל איתן: אבל זה לוקח זמן, החלום לא מתגשם בקצב שצפו שיהיה.
מיכאל איתן: אני אומר את כל זה כי העובדה שהרשות לניירות ערך תכניס את זה, תהיה אחד הגורמים הבולטים שברגע שחברות יתחילו להיזקק לזה וזה יקל עליהם את החיים בתחום הזה, הם ישתמשו בזה גם למטרות נוספות.
מיכאל איתן: ההערכה היא שיש לנו כאן
מיכאל איתן: סיוע די נכבד ומשמעותי לקידום כל החיים הדיגיטליים במדינת ישראל, מסחר אלקטרוני ופעילויות נוספות של ממשל זמין וכל מיני מקומות שבהם צריכים חתימה ובלעדיה אי אפשר לבצע את הפעילות באינטרנט ובטכנולוגיית המידע.
מיכאל איתן: על מנת לסכם את מה שיש לי לומר, אני אומר שמבחינתי אני רוצה לאזן בין הדברים.
מיכאל איתן: אנחנו באים חמישה ימים לפני תום הכנסת וצריכים לעשות את זה בזהירות הכי ראויה.
מיכאל איתן: המטרה ראויה בהחלט, המגבלות קיימות בגלל החמישה ימים והעיתוי.
מיכאל איתן: הנקודה המרכזית מבחינתי, גם בזמן החקיקה וגם בזמן התקנות, בלי להיכנס כרגע לבעיות הטכניות, זה החשש שהממשלה תהפוך את הנושא של החתימה האלקטרונית לעוד מכשיר בירוקרטי ועוד ריכוזיות ועוד שליטה.
מיכאל איתן: הממשלה באה בחזית אחת, הם אומרים שהתקנות האלה טובות והם מבקשים לאשר אין מצב שמשרד אחד אומר כך ואחר אומר אחרת.
מיכאל איתן: גם משרד האוצר גם משרד המשפטים וגם הרשות לניירות ערך באים ביחד ובחזית אחת.
מיכאל איתן: מה שנשאר לברר לדעתי האם יש הסגות של הסקטור הפרטי.
מיכאל איתן: צריך להיזהר עם זה כי לכל אחד יש את האינטרס שלו, אבל בכל אופן אני חושב שכדאי שנשמע אם יש הסגות וננסה להבין אותם ואחר כך כדאי לגשת לקרוא.
ענת מאור: התהליך מקובל עלי בהחלט.
משה טרי: אני רוצה רק להוסיף לשם ההגינות, חבר הכנסת איתן אמר שלא היה לו ניסיון טוב עם הרשות ואני חושב שההגינות מחייבת אותי לומר שקודמתי בתפקיד, מירי כץ, עשתה עבודה יוצאת מן הכלל, הרימה פרוייקט גדול מאד.